《秋夜观书》
宋代·罗公升

秋夜不可奈，孤灯耿残书。
书中何所陈，兴亡鉴贤愚。
心兵忽森起，掩卷长嗟吁。
童子问我言，自古夫何如。
小人计目前，君子思远图。
双髀骨已满，揽镜犹故吾。
跼蹐蚁封里，负此六尺躯。
投桃勿复道，候虫吊风梧。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。